Balikutsa

Ang balikutsa, binabaybay ding balikucha o balicucha, ay isang uri ng tradisyonal na binatak na kending asukal mula sa Pilipinas. Ginagawa ito sa pagpapakulo ng purong katas ng tubo o asukal na kristal (karaniwan, maskabado o asukal ng palma) hanggang sa makaramelisa ito at maging sirup. Pagkatapos, ito ay hinahatak at itinutupi nang paulit-ulit sa isang pako hanggang maging parang puting krema ang kulay nito. Hinahati ang nagresultang mga lubid ng kendi at kinukulot ang mga ito sa mga magkabilang dulo, na nagreresulta sa isang natatanging hugis na kahawig ng pasteleryang palmier. Hinahayaang matuyo ang mga ito sa ilalim ng araw bago ibenta.

Maaaring kainin ang mga ito nang ganoon na lamang, at sikat itong kendi sa mga bata. May matigas at magaspang na tekstura ang mga ito na natutunaw sa bibig. Ginagamit ang mga ito para patamisin ang mga maiinit na inumin tulad ng kape, tsokolate, at tsaa, dahil agad na natutunaw ang mga ito. Maaari ring tunawin muli ang mga ito para maging sirup na pampatamis sa mga panghimagas tulad ng karioka (mga pritong bola ng  malagkit).

Ang balikutsa ay katulad ng tira-tira ng Katagalugan (na tinatawag ding balikutsa) at butong-butong ng Kanlurang Kabisayaan, ngunit nagkakaiba sila sa paraan ng paghuhubog: ang tira-tira ay hinuhubog sa hugis ng maliliit na patpat, samantalang ang butong-butong naman ay hinuhubog nang paikid. Sa Kabisayaan at Mindanao, tumutukoy ang balikutsa sa ginaok, isang tradisyonal na kending maligat na gawa sa pinatigas na gata at nilutong asukal.

Ipinagdiriwang ang balikutsa sa taunang Pista ng Balikutsa ng bayan ng Santa Maria, Ilocos Sur tuwing mga buwan ng Marso at Abril.

Mga sanggunian

Kategorya:Panghimagas ng Pilipinas

 Tingnan din 

 Panutsa
 Yema